# 3.1. Recomendacións de uso

# Orientacións e recomendacións de uso

Algunhas recomendacións para o uso deste recurso na aula son:

## Recursos materiais necesarios

- Equipo informático: para o seguimento deste REA é preciso contar cun equipo con conexión a Internet por cada estudante.
- Software: empregarase o software libre que está instalado por defecto nos equipos Abalar da Consellería ou dispoñible online para descarga.

## Proposta de agrupamentos para actividades grupais

As actividades propostas neste REA son de carácter individual e grupal seguindo as seguintes consideracións:

- A maiorías das actividades propostas nas fases iniciais do REA realízanse individualmente ou en pequenos agrupamentos, para que o alumnado traballe de xeito autónomo co procesador de textos.
- O reto realizarase, preferentemente, en grupos de 4 alumnos/as que dependendo da fase do reto traballarán individualmente ou como grupo, promovendo así o reparto de tarefas, a negociación e a responsabilidade individual e por outro lado, o traballo cooperativo e colaborativo.

Para levar a cabo esta organización, recoméndase ao profesorado que implemente este REA na súa aula considerando as seguintes pautas:

- Organizar o alumnado en grupos heteroxéneos e diversos que fomenten a diversidade, a adaptabilidade a outros perfís e que enriquezan os resultados acadando un produto cunha perspectiva máis ampla debido á variedade de enfoques proporcionados polos integrantes do grupo.
- Posibilitar o traballo simultáneo no reto dos membros do grupo. A propia formulación do reto especifica o traballo individual para a elaboración dos diferentes apartados da documentación e a posterior unión do grupo nas fases finais do reto. Así o alumnado poderá abordar tarefas en función dos seus intereses e capacidades e optimizar o tempo de realización do reto.
- Asignar a cada alumno/a unha función no grupo na que amose as súas capacidades.
- Crear un clima de traballo positivo e participativo, poñendo en valor os progresos e aconsellando nas dificultades.
- Tamén existen actividades individuais (multinivel) que procuran adaptarse a diferentes estilos ou ritmos de aprendizaxe.

## Desenvolvemento da competencia dixital

O desenvolvemento da competencia dixital resulta intrínseco a este REA. Todas as actividades desta REA están pensadas para realizarse en formato dixital. O alumnado ten un diario de aprendizaxe dixital, de xeito que vaia reflexionando sobre o proceso.

Cumprir co reto final posibilitará aprender ou afianzar estratexias para facer un uso eficiente e seguro dos dispositivos dixitais, aplicar medidas de protección, organizar a información e crear contidos e elaborar materiais relacionados co uso seguro das TIC respectando os dereitos de autor e a etiqueta dixital. Para iso empregarán como ferramenta principal o procesador de textos e como complemento tamén poderán empregar diferentes tipos de ferramentas como: folla de cálculo, edición de son, vídeo e imaxes, etc.

## Produtos finais

O produto final deste REA é a documentación dun club de actividades de ocio que fomente a dinamización dos recreos do centro educativo mediante a exploración de novas propostas de ocio en grupo. A creación desta documentación ten como obxectivo a aprendizaxe do manexo do procesador de textos.

Na produción desta "Documentación do club" o alumnado terá que abordar estas tarefas:

- Crear un club formando un grupo que desexe realizar a mesma actividade de lecer.
- Buscar un nome para o club.
- Repartir os apartados da documentación que levará a cabo cada integrante do club.
- Acordar un formato común para toda a documentación.
- Definir un formato común para o nome de todos ficheiros que se xeren.
- Seguir un protocolo de gardado da documentación e copias de seguridade para evitar a perda de traballo.
- Unir todos os apartados da documentación nun único arquivo de texto.
- Revisar ortograficamente a documentación empregando a ferramenta proporcionada polo procesador de textos.
- Gardar, exportar e entregar aa documentación.
- Presentar o produto final nunha "feira de clubs".

## Enfoque multinivel do reto

O reto pode acadarse seguindo diferentes camiños, xa que se propoñen diferentes alternativas na realización das tarefas que ten que levar a cabo o alumnado.

Os apartados que deben conformar a documentación do club divídense en apartados obrigatorios e apartados opcionais. Proporciónase ao alumnado un listado cos apartados de cada categoría, de xeito que escolla polo menos un dos opcionais. Os grupos teñen a opción de desenvolver máis dun documento opcional. Deste xeito promóvese un incremento da dificultade en función do número e a elección dos documentos opcionais que se realicen.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)